O cauză deosebit de importantă a căderii lui Ceaușescu a fost faptul că securiștii nu puteau să aibă mașini occidentale scumpe, nici vile cu 12 camere sau să-și petreacă concediile cu nevestele sau/și amantele în celebre resorturi de lux ale lumii. Erau situați, firește, deasupra cetățenilor de rând pentru că beneficiau, în regim de corupție domestică, de baxuri cu kent și whisky, de saci cu cafea naturală, își puteau înfunda congelatorul cu hălci de carne și își îmbrăcau nevestele cu hăinuțe made in Romania refuzate la export. Asta în condițiile în care majoritatea simplilor cetățeni, dacă apucau niște tacâmuri de pui și surogatul de cafea din cicoare supranumit nechezol, puteau să spună că au cunoscut fericirea.

Dar era prea puțin pentru Securitate, care se considera cea mai puternică instituție din stat, chiar și peste Partid.

Acum, că din Ceaușescu n-au mai rămas nici oasele, iată că apărătorii patriei scăpară în hoteluri de 5 stele din Seișele. Comisia parlamentară zice că nu știe dacă facturile și chitanțele prezentate de fostul general SRI Coldea sunt autentice. Dar e cert că Florian Coldea a fost în vacanță împreună cu S. Ghiță, în insule cocotiere și în Toscana. Unde, în lanțul de iubire de la Villa d`Amoroso s-a prins și șeful plin al SRI, George Maior, actualmente ambasador al României la Washington.

De asemenea, aflăm că doamna general-general Dorina Coldea, consoarta dlui general, a fost în misiune în Disneylandul din Paris ca să prinză pe Michi Maus, dimpreună cu omoloaga lui Ghiță.

Deci. De mai bine de 10 ani, S. Ghiță, susținut din culise de SRI, este un jecmănitor de sute de milioane de euro al banului public. În plus, ca deputat PSD, era și în comisia de control al SRI, bănuită că ar trebui să-l controleze pe dl Coldea. Cu această persoană, șeful operativ vreme de 12 ani al SRI a considerat nimerit să-și facă concedii de lux.

Cum și pe doamna general SRI Elena Iftode, șefa agenților acoperiți, o vedem acum în poze de vis la Monaco și Nisa, pe proprietățile din zonă ale maimuțoiului Rizea, inculpat pentru corupție și spălare de bani, deputat PSD și ăsta. Numele ei conspirativ este „Anaconda”, probabil pentru că obișnuiește să înghită cu totul ce îi vine la gură, și așa a ajuns, din secretară de sindicat în Giurgiu, generăleasă SRI.

Îți recomandăm Ghiță transmite: adevărul despre Dragnea și Trump

Carevasăzică, pentru ce au fost dați în fapt superofițeri ai Serviciului Român de Informații? Pentru că au participat la torturarea unor teroriști arestați? Pentru că au interceptat ilegal ștabi politici? Pentru că au schimbat rezultatul alegerilor? Pentru că ascultă ordinele Washingtonului? Dacă ar fi fost așa, era rău, dar nu ridicol. Or, superpișcotarii noștri au servit cu penali de partid o icră, o proteină, un cocteil pe-o plajă mai fină, nefăcând altceva decât să aducă la zi portbagajele de Dacie pline cu jumătăți de porc, cu miei, brânză, niscai vin, cu care se întorceau pe vremuri din misiunile speciale.

În Românica, până și corupția e roasă la temelie de ridicol și țopârlănie.